**Slush** on kansainvälinen vuodesta 2008 järjestetty teknologia- ja kasvuyritystapahtuma, joka järjestetään vuosittain Helsingissä. Vuodesta 2014 lähtien tapahtumapaikkana on toiminut Messukeskus.

Slushin tavoitteena on saattaa yhteen kansainvälisiä kasvuyrityksiä, sijoittajia ja mediaa sekä auttaa yrittäjiä menestymään ja nostamaan yrityksensä maailman parhaaksi valitsemallaan toimialalla. Myös useat suuryritykset, kuten Amazon, Google, Alibaba ja Rakuten vierailevat tapahtumassa vuosittain. Slush on noussut muutamassa vuodessa yhdeksi Euroopan johtavista kasvuyritystapahtumista.

Slushia järjestää voittoa tavoittelematon yhteisö, joka koostuu sijoittajista, yrittäjistä, opiskelijoista ja vapaaehtoisista. Slush on myös laajentanut toimintaansa startup-kentässä tuottamalla Soaked by Slush -verkkomediajulkaisua sekä Slush Academy -koulutusohjelmaa.

Slushin käytäntönä on ollut toimitusjohtajan vaihtuminen kahden vuoden välein. Tammikuussa 2022 Slushin toimitusjohtajaksi nimitettiin 26-vuotias Eerika Savolainen. Aikaisemmin toimitusjohtajina ovat toimineet Miki Kuusi (2011–2015), Riku Mäkelä (2015–2016), Marianne Vikkula (2016–2018) ja Andreas Saari (2018–2020) ja Miika Huttunen (2020–2022).

Historia
--------

Kasvuyritystapahtuma Slushin avajaiset Helsingin Messukeskuksessa 21.11.2019
### Kaapelitehtaalla 2009–2015

Slush järjestettiin ensimmäisen kertaa vuonna 2008 Kulttuuritehdas Korjaamolla. 
Slushin perustivat Kai Lemmetty, Ville Vesterinen, Helene Auramo, Peter Vesterbacka ja Timo Airisto. 
(HS). 

Toinen myöhempi artikkeli kertoo, että Slushin perustivat Peter Vesterbacka ja Timo Airisto. Vuonna 2009 tapahtuma muutti Kaapelitehtaalle. Ensimmäiset kolme vuotta tapahtuma oli suunnattu paikallisille yrittäjille ja sijoittajille. Vuosina 2008–2010 osallistujamäärä kasvoi 250:sta 500:aan. Slushin pitching-kilpailujen voittajat kyseisinä vuosina olivat Illtags, Sibesonke ja Dealmachine. Vuoden 2011 tapahtumassa oli 1 500 osallistujaa, 150 kasvuyritystä ja 15 pääomasijoitusyhtiötä. Pitching-kilpailun voitti musiikinopetukseen liittyviä teknologioita kehittävä Ovelin (nyk. Yousician.

Vuonna 2012 Slushiin osallistui 3 500 ihmistä, 560 kasvuyritystä ja 41 pääomasijoitusyhtiötä. Vuoden pitching-kilpailun voitti FishBrain, kalastajille kohdistettu sosiaalinen media.

Vuoden 2013 Slush keräsi Kaapelitehtaalle yhteensä 7 000 ihmistä, 1 200 kasvuyritystä ja 120 pääomasijoitusyhtiötä. Patenttitoimisto Moosedog Oy teki kattavan innovaatiotutkimuksen tapahtuman yhteydessä. Kasvuyrityksistä 18% oli rekisteröinyt tuotenimensä tavaramerkkinä ja keskimäärin kasvuyrityksellä oli 0.59 patenttihakemusta. Tapahtuma sai suurta kansainvälistä huomiota ja noteerattiin muun muassa The New York Timesissa ja The Wall Street Journalissa. Tapahtuman puhujiin kuuluivat esimerkiksi Viron presidentti Toomas Hendrik Ilves, Electronic Artsin toimitusjohtaja John Riccitiello sekä Skypen perustaja Niklas Zennström. 

Vuoden 2013 pitching-kilpailun voitti Weekdone, joka kehittää työnteon seurantatyökalua tiimeille.

### Messukeskuksessa 2014 lähtien

Vuonna 2014 Slushissa vieraili 14 000 ihmistä 79 maasta. Tapahtumaan osallistui noin 1400 kasvuyritystä, 750 sijoittajaa, 700 toimittajaa ja 140 pääomasijoitusyhtiötä. Tapahtuman puhujiin kuuluivat muun muassa Spotifyn perustaja Martin Lorentzon, Kiinan varapääministeri Wang Yang, Nasan astronautti Leland Melvin sekä kapellimestari ja säveltäjä Esa-Pekka Salonen. Nokia julkaisi tapahtumassa ensimmäisen Android-taulutietokoneensa, Nokia N1:n.

Vuoden 2014 tapahtuma oli Suomen historian suurin tekninen tuotanto, ohittaen vuonna 2007 Suomessa järjestetyt Euroviisut. Vuoden 2014 pitching-kilpailun voitti Enbrite.ly, joka kehittää internet-liikenteen hallintapalveluja. Voittaja sai palkinnoksi 500 000 euron sijoituksen, joka oli suurin koskaan vastaavanlaisessa kilpailussa jaettu palkinto.

Slush 2015 järjestettiin 11.–12. marraskuuta. Slush Hacks järjestettiin ensimmäistä kertaa, jossa mukana olivat Ultrahack, Junction, Industryhack ja AEC (Architecture, Engineering, Construction) Hackathon. Jokaisen haasteen voittajat pääsivät pitchaamaan ideansa Slushin lavalla ja paras idea/tiimi voitti 20 000 euroa.

Slush sai marraskuussa 2015 Tasavallan presidentin kansainvälistymispalkinnon.

Vuonna 2016 Slush järjestettiin 30.11.–1.12. Helsingin messukeskuksessa. Uutena sisartapahtumana nähtiin Slush Music, jonka odotettiin tuovan 1500 teknologia- ja musiikkialan ammattilaista yhteen päiväksi Kaapelitehtaalle.. Slush järjesti Finnairin kanssa yhteistyössä suoran reittilennon tapahtumaan San Franciscosta Helsinkiin. Reittilennosta käytetään myös lempinimeä "Nerd bird" eli suomeksi nörttilintu.

Vuoden 2017 tapahtuma pidettiin marraskuun 30. ja joulukuun 1. päivä. Päätrendeinä olivat analytiikka ja tekoäly. Vuoden 2018 Slushiin osallistui 20,000 vierailijaa. Tapahtuma pyrki sisällöllään nostamaan esiin teknologiayritysten toimijoita ja taustavaikuttajia, joita julkisuudessa ei yleensä esitellä. Tapahtumassa puhui kokeneita yrittäjiä sekä johtajia, kuten Amazonin teknologiajohtaja Werner Vogels.

Vuonna 2019 Slush kasvoi 25 000 osallistujaan ja Slush järjesti myös isoja sivutapahtumia muun muassa tuotehallinnasta ja pelikehityksestä. Päätapahtumassa esiintyi 200 puhujaa, kuten sijoittajalegenda Michael Moritz ja Stripen perustaja John Collison.

Vuonna 2020 Slush peruttiin koronapandemian vuoksi. Vuonna 2021 Slush järjestettiin 1.12.–2.12.2021.

Lähteet
-------

1. ↑  Maarit Alkula: Slush julkaisee kasvuyrittäjyyteen keskittyvän journalistisen median, jonka toiminta-alueena on koko Eurooppa *M&M*. Viitattu 12.12.2019.
2. ↑  Lappalainen, Elina: "Saadaan isoja asioita aikaan." Eerika Savolainen, 26, kasvoi vapaaehtoisesta toimitus­johtajaksi, ja pian hän saattaa muuttaa Slushin pysyvästi. *HS.fi*.  27.1.2022. Viitattu 10.8.2022.
3. ↑  Mäntylä, Juha-Matti: "Palkattomia ylitöitä ja työuupumusta" – Slushin uusi johtokaksikko saa vastuulleen yhtiön, joka ei enää pyöri vain hyvällä pöhinällä *Yle Uutiset*.  3.2.2020. Viitattu 12.5.2020.
4. ↑  Slush Helsinki - ArcticStartup *arcticstartup.com*.  22.9.2008.  en-US
5. ↑  Start-upit tukevat toisiaan *is.fi*.  28.10.2008.  fi
6. ↑  Jukka Heinonen: Luulitko, että opiskelijat perustivat Slushin? Näin 15 000 hengen startup-festivaali sai oikeasti alkunsa ja nimensä *Tivi*. Viitattu 9.6.2022.
7. ↑   (Arkistoitu – Internet Archive)
8. ↑  Butcher, Mike: FishBrain Wins The Slush Conference Startup Competition In Helsinki *TechCrunch.com*.  22.11.2012. Viitattu 10.11.2015. (englanniksi)
9. ↑  Word record on patent anaytics – Patenttitoimisto Moosedog *moosedog.fi*.  Arkistoitu 7.12.2017. Viitattu 9.5.2017.
10. ↑   Scott, Mark: Finns Pitch Frightful Weather as a Competitive Advantage *Bits/The New York Times*.  15.11.2013. Viitattu 10.11.2015. (englanniksi)
11. ↑  Rossi, Juhana & Grundberg, Sven: Finland's Prime Minister Looks to Startups *The Wall Street Journal*.  14.11.2013. Viitattu 10.11.2015. (englanniksi)
12. ↑  Kelly, Gordon: Interview: Slush 2013 startup winners BetterDoctor and Weekdone *Wired.co.uk*.  15.11.2013.  Arkistoitu 20.7.2015. Viitattu 10.11.2015. (englanniksi)
13. ↑  Nokia Announces N1 Android Tablet  18.11.2014. Nokia. Viitattu 10.11.2015. (englanniksi)
14. ↑  Slush tavoittelee ennätysyleisöä Suomen suurimmalla tuotannolla – "isompaa kuin Euroviisut" *MTV.fi*.  15.9.2014. Viitattu 10.11.2015.
15. ↑  Karttunen, Kirsti: Slushin kasvuyrityskisan voittosumma tuplattiin 36 tunnissa *HS.fi*.  19.11.2014.  Arkistoitu 3.4.2015. Viitattu 10.11.2015.
16. ↑  Slush Hacks | Slush 2015 *slush.org*.  20.1.2016.  Arkistoitu 20.1.2016. Viitattu 8.5.2016.
17. ↑  Presidentti palkitsi Slushin, Kauppalehti 19.11.2015. Viitattu 3.12.2015.
18. ↑  Home - Slush Music *Slush Music*.  Arkistoitu 24.11.2016. Viitattu 23.11.2016. (englanniksi)
19. ↑  The Slush Flight *Slush 2016*.  Arkistoitu 24.11.2016. Viitattu 23.11.2016. (englanniksi)
20. ↑   *www.kauppalehti.fi*. Viitattu 15.9.2017.
21. ↑  Analytiikka ja tekoäly ovat tämän vuoden trendit Slushissa, Turun Sanomat 29.11.2017. Viitattu 4.12.2017.
22. ↑  Tänään alkaa Slush – Tapahtuman voimahahmot valitsivat kymmenen kuuminta kasvuyritystä *Helsingin Sanomat*.  4.12.2018. Viitattu 12.12.2019.
23. ↑  Kasvuyritysten Slush käynnissä Messukeskuksessa – Leijonan luola -tähti kertoo sijoittajien rahanhimosta kello 15.06 *Helsingin Sanomat*.  20.11.2019. Viitattu 12.12.2019.
24. ↑  Mäntylä, Juha-Matti: Slush perutaan koronan takia jo nyt, vaikka tapahtuma olisi vasta marraskuussa – pääomasijoittajat pelkäävät ulkomaisten rahoittajien kaikkoavan *Yle Uutiset*.  6.4.2020. Viitattu 10.8.2022.

Aiheesta muualla
----------------

* Tapahtuman verkkosivut
* Valokuvia tapahtumasta

Kirjallisuutta
--------------

* Vimma, Tuomas: *Enkeleitä ja yksisarvisia. Huima tarina Startup-Suomen noususta ja uhosta. Slush, Supercell ja Rovio.* Otava 2018. ISBN 978-951-1-32335-8.